Document ID: 32008R0619

KOMMISSIONENS FORORDNING (EF) Nr. 619/2008
af 27. juni 2008
om en løbende licitation for eksportrestitutioner for visse mejeriprodukter
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 161, stk. 3, artikel 164, stk. 2, litra b), og artikel 170, sammenholdt med artikel 4, og
ud fra følgende betragtninger:
(1)
I henhold til artikel 162, stk. 1, i forordning (EF) nr. 1234/2007 kan forskellen i priserne på visse mejeriprodukter i verdenshandelen og priserne i EF udlignes ved hjælp af eksportrestitutioner i det omfang, det er nødvendigt for at muliggøre eksport af disse produkter, og inden for de grænser, der følger af aftaler indgået i henhold til EF-traktatens artikel 300.
(2)
Kommissionens forordning (EF) nr. 580/2004 (2) indeholder bestemmelser om en licitationsprocedure vedrørende eksportrestitutioner for skummetmælkspulver henhørende under produktkode ex ex 0402 10 19 9000, naturligt smør i blokke henhørende under produktkode ex ex 0405 10 19 9700 og butteroil i beholdere henhørende under produktkode ex ex 0405 90 10 9000. Kommissionens forordning (EF) nr. 1454/2007 af 10. december 2007 om fælles regler for indførelse af en licitationsprocedure for fastsættelse af eksportrestitutioner for visse landbrugsprodukter (3) ophæver forordning (EF) nr. 580/2004 fra den 1. juli 2008.
(3)
Der bør indledes en løbende licitation for de produkter, der er omfattet af artikel 1, stk. 1, i forordning (EF) nr. 1454/2007, i overensstemmelse med artikel 2, stk. 1, i samme forordning. Da forordning (EF) nr. 1454/2007 ikke indeholder alle de regler, der er specifikke for mejerisektoren, og som findes i forordning (EF) nr. 580/2004, er det nødvendigt at fastsætte sådanne regler fra den dato, hvor sidstnævnte forordning ophæves. Af praktiske hensyn og af hensyn til klarheden og enkelheden er det hensigtsmæssigt at fastsætte én forordning, som også indeholder de specifikke bestemmelser i Kommissionens forordning (EF) nr. 581/2004 af 26. marts 2004 om en løbende licitation for eksportrestitutioner for visse typer smør (4) og Kommissionens forordning (EF) nr. 582/2004 af 26. marts 2004 om en løbende licitation for eksportrestitutioner for skummetmælkspulver (5).
(4)
Kommissionens forordning (EF) nr. 1282/2006 af 17. august 2006 om særlige gennemførelsesbestemmelser til Rådets forordning (EF) nr. 1255/1999 for så vidt angår eksportlicenser og eksportrestitutioner for mælk og mejeriprodukter (6) gælder for alle eksportlicenser og eksportrestitutioner i mejerisektoren. Da de licenser, der udstedes under den licitation, der indledes ved nærværende forordning, vedrører specifikke produkter, bør der fastsættes specifikke regler om fravigelse af de generelle regler for eksportlicenser i forordning (EF) nr. 1282/2006. Det bestemmes i artikel 7 i forordning (EF) nr. 1454/2007, at licenser skal udstedes af de nationale myndigheder inden fem arbejdsdage efter, at Kommissionens beslutning om fastsættelse af en maksimumsrestitution er trådt i kraft, og at licenserne skal være gyldige fra udstedelsesdatoen. Der bør derfor fastsættes en anden gyldighedsperiode end den, der er fastsat i artikel 8 i forordning (EF) nr. 1282/2006, således at alle licenser sikres samme gyldighedsperiode.
(5)
Foranstaltningerne i denne forordning er i overensstemmelse med udtalelse fra Forvaltningskomitéen for Den Fælles Markedsordning for Landbrugsprodukter -
UDSTEDT FØLGENDE FORORDNING:
Artikel 1
Anvendelsesområde
Der indledes en løbende licitation for at fastlægge eksportrestitutionen for nedennævnte mejeriprodukter som omhandlet i afsnit 9 i bilag I til Kommissionens forordning (EØF) nr. 3846/87 (7), idet der sikres lige adgang for alle personer etableret i EF:
a)
naturligt smør i blokke af mindst 20 kg nettovægt henhørende under produktkode ex ex 0405 10 19 9700
b)
butteroil i beholdere af mindst 20 kg nettovægt henhørende under produktkode ex ex 0405 90 10 9000
c)
skummetmælkspulver i sække af mindst 25 kg nettovægt og med et indhold af ikke-mælkeprodukter på højst 0,5 vægtprocent henhørende under produktkode ex ex 0402 10 19 9000.
Artikel 2
Destinationer
Produkterne i artikel 1 er bestemt til eksport til alle destinationer, undtagen følgende:
a)
tredjelande: Andorra, Liechtenstein, USA og Vatikanstaten
b)
EU-medlemsstaters områder, der ikke er omfattet af Fællesskabets toldområde: Færøerne, Grønland, Helgoland, Ceuta, Melilla, kommunerne Livigno og Campione d'Italia samt de områder af Republikken Cypern, hvor regeringen for Republikken Cypern ikke udøver faktisk kontrol
c)
europæiske områder, hvis udenrigsanliggender en medlemsstat er ansvarlig for, men som ikke er omfattet af Fællesskabets toldområde: Gibraltar.
Artikel 3
Gældende regler
Kommissionens forordning (EF) nr. 1291/2000 (8), (EF) nr. 1282/2006 og (EF) nr. 1454/2007 anvendes, medmindre andet er fastsat i nærværende forordning.
Artikel 4
Afgivelse af bud
1. Bud kan kun indgives i licitationsperioderne og er kun gyldige for den licitationsperiode, de er indgivet i.
2. Hver licitationsperiode begynder kl. 13.00 (belgisk tid) den anden tirsdag i måneden med følgende undtagelser:
a)
i august begynder den kl. 13.00 (belgisk tid) den tredje tirsdag
b)
i december begynder den kl. 13.00 (belgisk tid) den første tirsdag.
Falder tirsdagen på en helligdag, begynder perioden kl. 13.00 (belgisk tid) den følgende arbejdsdag.
Hver licitationsperiode slutter kl. 13.00 (belgisk tid) den tredje tirsdag i måneden med følgende undtagelser:
a)
i august slutter den kl. 13.00 (belgisk tid) den fjerde tirsdag
b)
i december slutter den kl. 13.00 (belgisk tid) den anden tirsdag.
Falder tirsdagen på en helligdag, slutter perioden kl. 13.00 (belgisk tid) den foregående arbejdsdag.
3. Hver licitationsperiode nummereres i en serie, der starter med den første periode.
4. Buddene indgives til de myndigheder i medlemsstaterne, som er anført i bilag II.
5. Buddene indgives for en af produktkoderne som omhandlet i artikel 1, særskilt for hver destination.
6. I tillæg til kravet i artikel 3, stk. 5, litra c), i forordning (EF) nr. 1454/2007 skal der i licensansøgningens rubrik 16 anføres »ex« foran produktkoden, jf. artikel 1.
Artikel 5
Mængder, der kan ansøges om
For produkterne i artikel 1 skal hvert bud omfatte mindst 10 ton.
Artikel 6
Sikkerhedsstillelse
Licitationssikkerheden er 15 % af det seneste maksimale restitutionsbeløb, der er fastsat ved licitation for samme produktkode og samme destination. Licitationssikkerhedsstillelsen må dog ikke være mindre end 5 EUR pr. 100 kg.
Artikel 7
Meddelelse af buddene til Kommissionen
I medfør af artikel 5, stk. 3, i forordning (EF) nr. 1454/2007 sender hver medlemsstat inden tre timer efter udløbet af hver licitationsperiode som angivet i artikel 4, stk. 2, i nærværende forordning, en separat meddelelse til Kommissionen om alle gyldige bud opstillet som angivet i bilag I.
Artikel 8
Eksportlicenser
1. Artikel 7, stk. 2 og 3, i forordning (EF) nr. 1282/2006 anvendes ikke.
2. Uanset artikel 8 i forordning (EF) nr. 1282/2006 begynder eksportlicensens gyldighedsperiode på den faktiske udstedelsesdato, og den slutter ved udgangen af den fjerde måned efter den måned, hvor licitationsperioden slutter, jf. artikel 4, stk. 2, tredje afsnit, i nærværende forordning.
Artikel 9
Ophævelse
Forordning (EF) nr. 581/2004 og forordning (EF) nr. 582/2004 ophæves.
Artikel 10
Ikrafttræden og anvendelse
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. juli 2008.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. juni 2008.

Labels: 3
17